作者:王愛山
標題:雙調・水仙子怨別離
內容:鳳凰臺上月兒彎，燭滅銀河錦被寒。謾傷心空把佳期盼，知他是甚日遠？悔當時不鎖雕鞍。我則道別離時易，誰承望相見呵難！兩淚闌干。鳳凰臺上月兒偏，和淚和愁聞杜鵑。恨平生不遂于飛願，盼佳期天樣遠，月華涼風露涓涓。欹單枕難成夢，擁孤衾怎地眠？兩淚漣漣。鳳凰臺上月兒斜，春恨春愁何日徹？桃花零落胭脂謝，倏忽地春去也，舞翩翩忙煞蜂蝶。人去了無訊息，雁回時音信絕，感嘆傷嗟。鳳凰臺上月兒低，香燼金爐空嘆息。悶悶厭厭怎不添憔悴？夜迢迢更漏遲，冷清清獨守香閨。急煎煎愁如醉，恨綿綿意似痴，淚眼愁眉。鳳凰臺上月兒高，何處何人品玉簫？眼睜睜盼不得他來到，陳摶也睡不著，空教人穰穰勞勞。銀臺上燈將滅，玉爐中香漸消，業眼難交。鳳凰臺上月兒孤，倒鳳顛鸞謾嘆籲。盼行雲愁鎖西樓暮，似闌干十二曲，雁來也還又無書。情脈脈空惆悵，意懸懸無是處，恨滿天隅。鳳凰臺上月兒明，短嘆長吁千萬聲。香閨寂寞人孤另，枕消香寒漸生，碧熒熒一點殘燈。別離是尋常事，淒涼可慣經？冷冷清清。鳳凰臺上月兒昏，忽地風生一片雲。淅零零夜雨更初盡，打梨花深閉門，冷清清沒個溫存。他去了無訊息，枉教人空斷魂，瘦臉啼痕。鳳凰臺上月兒沉，一樣相思兩處心。今宵愁恨更比昨宵甚，對孤燈無意寢，淚和愁付與瑤琴。離恨向弦中訴，淒涼在指下吟，少一個知音。鳳凰臺上月兒圓，月上紗窗人未眼。故人來人月皆如願。月澄清人笑喧，訴別離在月下星前。人美滿中秋月，月嬋娟良夜天，人月團圓。